Samoa

Le Stato Independente de Samoa (previemente le Samoa Occidental, in contrasto al Samoa Statounitese) es un pais que comprende le parte occidental del Insulas Samoan in le Oceano Pacific del Sud. Iste ancian colonia german e neozelandese deveniva independente in 1962. Le insulas principal son Upolu e Savai‘i. Le capital, Apia, es situate sur Upolu, assi como le aeroporto international de Faleolo.

Exploratores europee denominava le Insulas Samoan «Insulas del Navigatores» gratias al habilitate del samoanos como nautas. Un tratado international, concluse a Berlin in 1889, garantiva le independentia del regno samoan, ma dece annos plus tarde, Germania e le Statos Unite compartiva le archipelago in lor colonias respective.

Le samoanos constitue, post le Māori de Nove Zelanda, le populo polynesian le plus numerose. Christianismo es le religion de 99% del samoanos; un ecclesia presbyterian (le Ecclesia Christian Congregational de Samoa) comprendeva 36% del population, le Ecclesia Catholic 20%, le methodistas 15%, le Ecclesia de Jesus Christo del Sanctos del Ultime Dies 13%, e Assembleas de Deo (pentecostal) 11%. Samoa es dotate de un del septe casas de adoration bahá'í in le mundo.

Coco e bananas son recoltas importante del insulas primarimente agrari.

Rugby a 15 es extrememente popular in Samoa. Le equipa national, appellate Manu Samoa, ha actualmente le grado le plus alte del secunde classe de nationes de rugby, mesmo ante Italia (un nation del prime classe). Altere sports popular in Samoa son kirikiti, un adaptation local de cricket, e netball.

 Referentias 


Categoria:Paises del mundo